Skont il-Pulizija Awstraljana, numru ta' dimostranti taw in-nar lill-binja tal-Parlament l-antik fil-belt kapitali Awstraljana ta' Canberra. Dan wara li d-dimostranti kienu qegħdin jipparteċipaw fi protesta li fiha bdew isejħu għall-indipendenza tal-Aboriġini. L-Aboriġini huma nies indiġeni li jgħixu fl-Awstralja. Il-Pulizija fl-Awstralja kkonfermat li n-nirien ġew ikkontrollati, iżda li dawn laħqu ħarqu partijiet mill-bibien tal-faċċata tal-Parlament l-antik. Ġie kkonfermat ukoll li l-impjegati li kienu ġo din il-binja kellhom jiġu evakwati malli tqabbad in-nar. B'rabta ma' dan il-każ, il-Pulizija Awstraljana qalet li l-investigazzjonijiet tagħha għadhom għaddejjin. Intant, numru ta' membri tal-Gvern Awstraljan ikkundannaw dan l-att. Fost il-kummenti tagħhom, kien hemm min iddeskriva dan l-inċident bħala attakk fuq id-demokrazija. Id-Deputat Prim Ministru Awstraljan, Barnaby Joyce, qal li meta persuna tqabbad nar f'binja, din tkun qiegħda tikser il-liġi u tikkommetti reat serju. Intant il-Membru Parlamentari Michael McCormack qal li żviluppa nar fil-binja tal-Parlament l-antik, u li d-dimostranti riedu li din tinħaraq kollha. "Dan huwa att diżgustanti, u attakk fuq id-demokrazija u l-istorja ta' pajjiżna. Din ix-xewqa biex jinqered il-passat tagħna ma tagħmilx sens", McCormack żied jgħid.